SKRIFTLIG FORESPØRGSEL E-0086/02

af Erik Meijer (GUE/NGL) til Kommissionen

(25. januar 2002)

Om: GMO-kontaminering af ikke-genmanipulerede afgrøder

1. Er Kommissionen bekendt med resultaterne af en undersøgelse, som blev refereret i New Scientist den 24. november 2001, og hvoraf fremgår, at kontamineringen med genmodificerede rapsfrø nu er så udbredt, at det er blevet vanskeligt at dyrke garanteret GM-frie afgrøder?

2. Undersøgelsen, som blev gennemført af den canadiske forbundsregerings Forskningscenter i Saskatoon, forløb over en seksårig periode. Kan Kommissionen tilslutte sig Forskningscentrets konklusion om, at andre dele af verden, som f.eks. Europa, heraf kan drage den nyttige lære, at der endelig ikke endnu må gives tilladelse til kommerciel produktion?

3. Kan Kommissionen tilslutte sig Forskningscentrets henstilling om, at visse afgrøder må isoleres eller endog dyrkes i afsondrede, særligt udpegede områder, da dets undersøgelser har vist, at pollen fra rapsfrø kan spredes over afstande på op til 800 m?

4. Mener Kommissionen, der vil blive behov for at ændre direktiv 2001/18(1) for at tage højde for disse nye resultater?

5. Accepterer Kommissionen endvidere, at de facto-stoppet bør opretholdes, indtil en sådan ændring er vedtaget og gennemført?

(1) EFT L 106 af 17.4.2001, s. 1.

Svar afgivet på Kommissionens vegne af Margot Wallström

(19. marts 2002)

Kommissionen har kendskab til den undersøgelse, der omtales i New Scientist af 24. november 2001, vedrørende den pågående spredning af pollen og frø fra genmodificeret raps i Canada.

Genmodificerede rapsfrø er godkendt til opformering og import i Fællesskabet i medfør af Rådets direktiv 90/220/EØF af 23. april 1990 om udsætning i miljøet af genetisk modificerede organismer (GMO'er)(1). Godkendelser, der er meddelt efter dette direktiv, forbliver gyldige efter den 17. oktober 2002, hvor Europa-Parlamentets og Rådets nye direktiv 2001/18/EF af 12. marts 2001 om udsætning i miljøet af GMO'er skal være omsat i national ret.

Da direktiv 2001/18/EF allerede indeholder bestemmelser om de potentielle virkninger af genoverførsel, mener Kommissionen ikke, at der er behov for at ændre direktivet, for at der kan tages højde for disse nye undersøgelsesresultater.

Det generelle mål med direktiv 2001/18/EF er at beskytte sundhed og miljø i forbindelse med udsætning af GMO'er i miljøet. Som følge heraf skal medlemsstaterne og om nødvendigt Kommissionen, sørge for at der i hvert enkelt tilfælde foretages en nøje vurdering af de potentielle, direkte eller indirekte, negative virkninger på sundhed og miljø, der vil kunne opstå som følge af overførsel af gener fra GMO'er til andre organismer.

Ifølge risikovurderingsprincipperne i direktivet skal der i forbindelse med plantning af en given GMO tages hensyn til muligheden for overførsel af gener til de samme eller andre krydsningskompatible plantearter og enhver selektiv fordel eller ulempe for disse plantearter.

Endvidere skal de oplysninger, der kræves i forbindelse med risikovurderingen, omfatte en vurdering af spredningsmåder og spredningens udstrækning (f.eks. et skøn over, hvorledes mængden af levedygtige pollen og/eller frø aftager med afstanden) og eventuelt særlige faktorer af betydning for spredning. Der skal også tages hensyn til forekomsten af krydsningskompatible beslægtede vilde eller dyrkede plantearter og afstanden til officielt anerkendte biotoper eller beskyttede områder, som vil kunne påvirkes.

Hvad kontrol og overvågning angår, skal det oplyses, hvilke forholdsregler der er truffet med hensyn til afstanden fra krydsningskompatible plantearter, både beslægtede vilde plantearter og afgrøder, så vel som forholdsregler for at mindske/undgå spredning af den genmodificerede plantes reproduktionsorganer (f.eks. pollen, frø eller knolde).

GMO'er kan kun godkendes til markedsføring, hvis der ud fra risikovurderingen ikke er grund til at tro, at der er risiko for negative sundheds- eller miljøvirkninger på de i godkendelsen anførte betingelser.

For frøafgrøder fastsætter frølovgivningen mindsteafstanden fra uønskede pollenkilder, hvad krydsbestøvede planter angår. Afstanden afhænger af frøenes art, sort og kategori. Den Videnskabelige Komité for Planter fastslog i sin udtalelse af 7. marts 2001 om utilsigtet tilstedeværelse af GM-frø i konventionelle frø(2), at en løsning til at overholde en tærskel på 0,3 % for utilsigtet tilstedeværelse af GM i ikke-GM-krydsninger af rapsfrø ville være at øge den nuværende isolationsafstand til 3 000 meter.

(1) EFT L 117 af 8.5.1990.

(2) http://europa.eu.int/comm/food/fs/sc/scp/out93_gmo_en.pdf.